Súradnice: 48°56′16″S 18°08′33″V﻿ / ﻿48,937778°S 18,142500°V﻿ / 48.937778; 18.142500

**Kultúrne centrum Panorex**, skrátene **KC Panorex** je kultúrno-spoločenské zariadenie, v minulosti známe ako unikátne panoramatické **Kino Panorex**, sídliace v Novej Dubnici. O chod KC Panorex sa stará Oddelenie kultúry a športu Mestského úradu Nová Dubnica, sídliace v budove.

Charakteristika
---------------

Budova pôvodného Kina Panorex sa nachádza na ulici SNP v severozápadnej časti mesta. Bolo vybudované v šesťdesiatych rokoch minulého storočia. Hoci táto stavba nie je zapísaná v zozname kultúrnych pamiatok, z architektonického i technického hľadiska patrí medzi unikáty. Jednalo sa o jedno z prvých panoramatických kín postavených na Slovensku a prvé na strednom Slovensku. Kino bolo pomenované „Panorex" kvôli možnosti v ňom premietať panoramatické filmy. Z funkčného hľadiska sa z pôvodnej funkcie kina stal objekt po rekonštrukcii mestským kultúrnym centrom, ktoré slúži na usporadúvanie verejných, spoločenských a kultúrnych aktivít pre všetky. Konajú sa tu koncerty, divadelné predstavenia, malé javiskové formy, detské predstavenia, špecifické programy, tanečné, spevácke a dramatické programy a pod. Priestory zázemia foyer sa využívajú na výstavy.

Základné údaje o stavbe
-----------------------

Budova bola kvôli havarijnému stavu v decembri 2019 uzatvorená. Vo februári 2021 za začala kompletná rekonštrukcia interiéru i exteriéru, ktorá trvala až do júna 2022. Znovuotvorená bola v septembri 2022.

### Zainteresované firmy a osoby

* Majiteľ: Mesto Nová Dubnica
* Správa: Oddelenie kultúry a športu Mestského úradu Nová Dubnica

REKONŠTRUKCIA
* Dodávateľ stavby: SESTAV, s.r.o.
* Projektant: ArRea, projektový ateliér, s.r.o.
* odborný konzultant: ARCADIA corporation, s.r.o. Dubnica nad Váhom – Ing.arch. Marián Antal a Ing.arch. Simona Antalová

Vybavenie kina/kultúrneho centra
--------------------------------

Pôvodné hľadisko bývalého Kina Panorex
Pohľad na pôvodný interiér kinosály Kina Panorex
### Priestory

Budova kultúrneho centra má jednu hlavnú sálu. Po rekonštrukcii sa hlavná sála kina zmenila primárne na sálu javiskovú, i keď charakter kina tam čiastočne zostal. Samotné pódium sa oproti minulosti zväčšilo. V minulosti mala kapacitu 547 miest na sedenie s vysokým prevýšením, čo umožňovalo vynikajúcu viditeľnosť. Po rekonštrukcii sa mierne zmenšila kapacita, a to na 447 miest. Súčasťou kina bol kedysi aj bufet. V zázemí sa nachádza foyer, šatňa, maskérňa, sociálne príslušenstvo pre návševníkov i účinkujúcich, administratívne miestnosti i priestory pre komerčné prevádzky. V zázemí budovy KC Panorex sídli i Oddelenie kultúry a športu Mestského úradu Nová Dubnica. V súčasnosti mesto ponúka komerčnú časť Panorexu na prenájom, v krídle je zázemie pre reštauračné služby s terasou a iné priestory pre prevádzky. V minulosti tu sídlila okrem iných pizzeria, realitná kancelária, zubár i kvetinárstvo.

### Technika

Kino bolo od začiatku panoramatické (širokoúhle), čiže vybavené možnosťou projekcie 35 mm aj 70 mm filmov. Umožňovalo pozrieť si film na obrovskom plátne, ktoré bolo mierne zakrivené do oblúka. Vďaka tomu sa diváci lepšie ocitli v priestore filmu a viac si ho vychutnali. Zaujímavosťou je jeho špeciálna opona a masky na plátno, ktoré sú ľahko nastaviteľné na všetky druhy projekcie. Premietacie prístroje značky Meopta, ktoré pochádza z roku 1968 sa stali dominantou kina. Vtedajšie Česko-Slovensko reprezentovali na výstave v Montreale v roku 1968 a dokonca vyhrali Zlatú medailu za výnimočný priemyselný dizajn. Projekt UM 70/35 zožal celosvetovo mimoriadny úspech. Premietať sa na ňom môžu 70mm aj 35mm filmy. Je jedným z dvoch, ktoré sa na Slovensku zachovali. Ten druhý sa nachádza v banskobystrickom amfiteátri. V kabíne je dokonca umiestnená aj 16 mm premietačka.

Nie je tu síce možná projekcia novších 70 mm kópií, pretože neboli prestavené na DTS zvukovú stopu, ale všetky staršie filmy z magnetickým záznamom zvuku sú bez problémov hrateľné. Pri 35 mm kópiách nie je žiadne obmedzenie.

I po rekonštrukcii bola zachovaná funkcia panoramatického kina  i všetky premietacie prístroje, ktoré sú dodnes funkčné. Príležitostne bude možnosť premietania starých 32-milimetrových filmov, keďže sú to filmy, ktoré je možné získať len v obmedzenom počte. V pláne je aj nákup novej techniky. Nateraz tu nechali tú pôvodnú.

Premietanie
-----------

Počas počiatkov fungovania kina bývali lístky na jednotlivé predstavenia beznádejne vypredané, kino často premietalo inde nedostupnú produkciu. Panoramatický formát neuveriteľnej monumentality a bezchybný kvadrofónny zvuk – to bola aj na slovenské pomery mimoriadne prestížna vec. Napokon o tom svedčí aj 105 695 návštevníkov v roku 1969. Masové návštevy zaznamenali veľkofilmy Kleopatra, Spartakus, Thomas Beckett, Báječní muži na lietajúcich strojoch. Počas filmu Grand Prix bola ilúzia idúcich formúl taká silná, že sa diváci v kine uhýbali. Nezabudnuteľné boli projekcie filmov My fair lady, Hallo, Dolly, 24 hodin v Le Mans, či Jeseň Cheyenov. S kinom celkom určite úzko súvisela činnosť filmového klubu,
ktorý aj napriek nepriazni normalizačných šimľov a konsolidácie uvádzal to najlepšie zo svetovej i našej kinematografie (režijné profily Bergmanna, Passoliniho, Felliniho, Buňuela, Kurosawu, Wajdu, Zanussiho a mnohých ďalších). Po nástupe multiplexov bolo pre kino Panorex ťažké konkurovať moderným kinosálám.

Architektúra
------------

Budova bola v čase svojho vzniku vzorom modernej, v mnohom nadčasovej architektúry a dodnes je jednou z pozoruhodných technických pamiatok na Slovensku. Bola postavená vo funkcionalistickom architektonickom štýle.
Stavba vyniká i svojim konštrukčným riešením. Unikátom je strecha premietacej sály uložená na lanovej konštrukcii v tvare hyperbolického paraboloidu, ktorý dodávala stavbe neobvykle futuristický vzhľad pripomínajúci lietajúci tanier. Strechu budovy projektoval statik Jozef Poštulka. Autorom projektového riešenia boli českí architekti Ladislav Bořuta a Alois Daříček. Predlohu dekoratívnej kompozície vypracoval akademický maliar Rudolf Moško. Pri výzdobe priečelia i interiéru budovy boli použité sklené mozaikové obklady v tzv. bruselskom štýle.

Pri rekonštrukcii sa pristupovalo so snahou zachovať vonkajší vzhľad objektu, jeho tvaroslovie, proporcionalitu. Pôvodné materiálové a konštrukčné riešenie objektu ostalo v podstate zachované.

Patrí medzi tri kiná, ktoré vznikli v Česko-Slovensku podľa rovnakého projektu architektov L. Bořutu, A. Daříčka a projektanta statiky J. Poštulku. Ide o Kino Kosmos v českom Třinci, postavené v roku 1968 a Kino Panorama v českom Varnsdorfe. Každé z týchto troch kín však bolo prispôsobené okoliu, mestskej štruktúre a dotvorené umeleckými zásahmi.

História
--------

V roku 1956 ešte počas výstavby mesta bolo zriadené kino Mier. Slúžilo nielen na premietanie filmov ale aj na usporadúvanie tanečných zábav. O pár rokov bolo však prebudované na dnešnú jedáleň pre seniorov. V roku 1966 sa začalo s výstavbou nového kina, ktoré bolo dokončené v apríli 1969, otvorené a odovzdané 30. apríla 1969. Od začiatku bola budova projektovaná výlučne pre potreby kina. Kultúrny dom sa začal stavať až koncom 80. rokov. Po zmene režimu sa však už na dostavbu nenašli peniaze.

Prvý panoramatický film, ktorý bol v kine dňa 30. apríla 1969 premietaný sa, sa volal *Báječní muži na lietajúcich strojoch*. Za rok 1969 bolo v kine 516 predstavení, mal 105 969 návštevníkov a celková tržba bola 611 707 Kčs. Aj po roku 1989 malo kino ešte dlho svoju silnú popularitu medzi obyvateľmi mesta.

Začiatkom rokoch dvetisícich začala návštevnosť kina upadať. Zo štyroch predstavení týždenne, ktoré sa tu premietali, pre nezáujem divákov pravidelne až tri zrušili. Ak sa premietalo, tak v priemere pre desať ľudí. Jeho prevádzkové náklady boli na malé mesto veľmi vysoké. K roku 2005 to bolo viac ako milión korún ročne. Mesto sa preto rozhodlo Panorex prestavať na multifunkčný objekt. V tom čase mestu ponúkla výstavbu kultúrneho domu spoločnosť Lidl. Za výstavbu sály požadovala zbúranie časti Panorexu, kde chcela vybudovať supermarket. Mesto však s návrhom obchodného reťazca nesúhlasilo.

Po nástupe digitalizácie sa počet návštevníkov kina v roku 2011 rapídne znížil. Kino doplatilo na moderné výdobytky, ktoré vyvolali nadšenie ľudí z komerčných vyblýskaných priestorov a služieb. Dôvodom bola výstavba nákupného centra v centre Trenčína, v ktorom bolo otvorené digitálne kino. Panorex ako kino preto ukončilo svoju činnosť v roku 2012. Od toho roku začala stavba chátrať. Bolo vypracovaných niekoľko projektov na obnovu kina, ale k realizácii nedošlo. V interiéri akurát pribudli priečky a znížili sa stropy. Snahou bolo využiť priestory na iné účely. Odvtedy budova slúži pre usporadúvanie kultúrnych podujatí ako koncerty a zábavné komponované programy, spoločenské udalosti väčšieho charakteru a výstavy. 

V roku 2017 sa tu konala dvojdňová prehliadka panoramatických 70mm filmov v rámci festivalu Kinobus, pre ktorej prípravu boli kompletne zrekonštruované všetky premietačky, aj zvuk. Podujatie už niekoľko rokov objavuje staré kiná a vracia im život. Premietla sa kolekcia siedmich titulov, ktoré mapujú zlaté obdobie panoramatického formátu.

### Rekonštrukcia

Mesto si už popri rekonštrukcii Mierového námestia vytýčilo ako druhú prioritu práve rozsiahlu prestavbu Panorexu. Od roku 1669 nebola na objekte realizovaná žiadna rozsiahlejšia úprava, okrem bežnej a nevyhnutnej údržby. Pôvodné rozvody elektrických vedení, vzduchotechniky, vykurovacieho systému, zdravotechniky a podlahových krytín boli v kritickom stave. Až v roku 2007 začalo mesto v rámci svojich finančných možností obnovovať a upravovať objekt budovy kina. Zrealizovala sa čiastočná oprava strechy a zrekonštruovali sa sociálne zariadenia. Nakoľko išlo o objekt, ktorý plnil predovšetkým funkciu kina, jeho využitie s vynaloženými nákladmi boli nerentabilné.

V roku 2014 sa investovalo do budovy na opravu strechy a na rok 2016/2017 sa plánovala riešiť celková rekonštrukcia. Kino roky pred rekonštrukciou však chátralo. Bolo nutné okrem iného vymeniť sklá rozbitých okien. Mesto muselo dokonca 1. decembra 2019 pristúpiť k uzatvoreniu najmä kvôli bezpečnostným dôvodom, a to až do odvolania. Dôvodom bol havarijný technický stav strechy prístrešku foyer, ktorej hrozilo pod ťarchou snehu zrútenie. Revíziou neprešla ani stará a riziková elektroinštalácia v budove. Prevádzku tak museli ukončiť aj v budove kina sídliace komerčné prevádzky. Novodubnická samospráva plánovala priestory Panorexu zatvoriť tesne pred jeho dlhodobo plánovanou rekonštrukciou v roku 2020. Alarmujúci statický posudok však plány mesta zastavil.

Vo februári 2020 mesto pristúpilo k vytúženej rekonštrukcii kina. Základnou myšlienkou revitalizácie bolo zachovanie originality stavby a zároveň jej modernizácia, aby dokázala spĺňať súčasné potreby kultúry v meste.

Od rozhodnutia pustiť sa do rekonštrukcie bolo potrebné vykonať mnoho posudzovaní budovy aby bol dopodrobna zadefinovaný jeho stav, od ktorého sa mohol odraziť plán rekonštrukcie, rovnako ako architektonická štúdia o tom, ako bude zrekonštruované zariadenie vyzerať a aké budú jeho funkcie. V septembri 2019 bola vypísaná súťaž na zhotoviteľa projektovej dokumentácie pre stavebné povolenie. Začiatkom mája 2020 zas súťaž na zhotoviteľa realizačnej projektovej dokumentácie. V septembri 2020 bol projekt dohotovený a odovzdaný zadávateľovi – Mestu Nová Dubnica.

Na realizáciu projektu sa mesto už v minulosti usilovalo o získanie prostriedkov zo štrukturálnych fondov Európskej únie. Nakoniec mesto opravu financovalo sčasti z vlastných peňazí, ostatok z úverových zdrojov, to úver vo výške 2 mil.€.
Celková rekonštrukcia objektu stála 2,6 mil. €, rekonštrukcia plôch okolo objektu 215 000€ a obnova zelene vrátane vodozádržných opatrení 230 000€. Sumár celej rekonštrukcie je viac ako 3,0 mil. €.

Budova prešla kompletnou rekonštrukciou interiéru i exteriéru. Oprava unikátnej lanovej strechy nad kinosálou bola asi najväčšou technickou výzvou. Strecha zázemia foyer bola rozobratá a vymenená za novú, keďže pôvodná už staticky nevyhovovala. Ďalej rekonštrukcia pozostávala z obmeny striech, podlahových krytín a obkladov a celého technického vybavenia ako zvukotechnika, vzduchotechnika, svetelná technika, vykurovanie a elektroinštalácia.

Odstránili sa prvé tri rady miest, čím sa mierne zmenšila kapacita miest. Získalo sa tak podstatne väčšie pódium, ktoré sa i nadvihlo. Rozšírila sa šírka aj dĺžka javiska. Vymenili sa už nevyhovujúce a zdevastované sedadlá, pódium, opona i premietacie plátno. Vynovený bol aj foyer. Zmenou prešlo i technické zázemie pre účinkujúcich, kde sa vybudovali nové šatne a maskérňa pre účinkujúcich, ktoré tu predtým chýbali. Pre účinkujúcich sa vytvoril priamy vstup na zadné a následne predné javisko.

Prestavbou neprešla len samotná budova. Zmenilo sa aj jej okolie. Mestu sa podarilo získať financie z ministerstva životného prostredia. Projekt riešil rekultiváciu celej zelene a odvedenia spadnutých zrážok do závlahového systému.

Samospráva uvažovala do priestorov zázemia kultúrneho centra presunúť aj mestskú knižnicu. Vyplýva to z návrhu revitalizácie budovy kina z apríla 2019. Budova sa mala preto minimálne rozšíriť a to v zadnej časti. Nová prístavba mala byť presvetlená vďaka presklenému priečeliu a strešným svetlíkom a mala mať samostatný vstup.

Rekonštrukcia trvala až do júna 2022, pričom avizovaný termín ukončenia prác bol podľa zmluvy koniec januára 2022. Dôvodom bola pandémia koronavírusu a tiež komplikovaná oprava mozaiky na fasáde budovy. Tá sa nedala zrekonštruovať, samospráva ju preto dala vyrobiť nanovo, a to u výrobcu, ktorý ju zhotovil aj pred 60 rokmi.

### Znovuotvorenie

Budova kultúrneho centra bola 23. septembra 2022 slávnostným otvorením pre verejnosť uvedená do prevádzky. V priestoroch budúcej reštaurácie sa konala výstava historických fotografií kina Panorex. Slávnostný večer ukončilo premietanie dokumentu o rekonštrukcii.

Referencie
----------

1. 1 2 3 4   *Kino Panorex v Novej Dubnici* [online]. krizom-krazom.online, 2021-04-27, [cit. 2024-04-07]. Dostupné online.
2. 1 2 3 4 5   *Chcú zrenovovať Panorex* [online]. mypovazska.sme.sk, 2019-05-14, [cit. 2024-04-07]. Dostupné online.
3. 1 2 3 4 5 6   *PANOREX - NOVÁ DUBNICA* [online]. tubolokino.sk, 2023-05-21, [cit. 2024-04-07]. Dostupné online.
4. ↑   *Novodubnické zvesti, XXX. ročník, číslo 10* [online]. novadubnica.eu, 2020-10-01, [cit. 2024-04-07]. Dostupné online.
5. 1 2 3   *Začala oprava unikátneho Panorexu, výzvou bude najmä strecha* [online]. mytrencin.sme.sk, 2021-02-08, [cit. 2024-04-07]. Dostupné online.
6. 1 2   *Kultúrne centrum Panorex otvorilo svoje brány. Trojmiliónová investícia vytvorila moderný kultúrny stánok* [online]. impulz.press, 2022-09-23, [cit. 2024-04-07]. Dostupné online.
7. 1 2 3   *Novodubnické zvesti, XXX. ročník, číslo 10* [online]. novadubnica.eu, 2020-10-01, [cit. 2024-04-07]. Dostupné online.
8. 1 2 3 4   *Novodubnické zvesti, XXXII. ročník, číslo 9* [online]. novadubnica.eu, 2023-05-21, [cit. 2024-04-07]. Dostupné online.
9. 1 2 3 4   *Kino Panorex s okamžitou platnosťou zatvorili* [online]. mytrencin.sme.sk, 2019-12-02, [cit. 2024-04-07]. Dostupné online.
10. 1 2 3 4   *Kino Panorex chcú sprístupniť o pol roka* [online]. mytrencin.sme.sk, 2021-12-26, [cit. 2024-04-07]. Dostupné online.
11. 1 2   *Novodubnické zvesti, XXXII. ročník, číslo 2* [online]. novadubnica.eu, 2022-02-01, [cit. 2024-04-07]. Dostupné online.
12. 1 2 3 4   *Prvé panoramatické kino nehrá* [online]. sme.sk, 2005-06-24, [cit. 2024-04-07]. Dostupné online.
13. ↑   *Panorex v rámci Kinobusu* [online]. kinobus.sk, 2017-07-19, [cit. 2024-04-07]. Dostupné online.
14. ↑   *ROZBITÉ OKNÁ KINA PANOREX* [online]. tvpovazie.sk, 2015-05-08, [cit. 2024-04-07]. Dostupné online.
15. ↑   *Blíži sa veľká obnova kina Panorex* [online]. mytrencin.sme.sk, 2020-10-23, [cit. 2024-04-07]. Dostupné online.
16. ↑   *Revitalizácia Kina Panorex* [online]. antal.sk, [cit. 2024-04-07]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Kultúrne centrum Panorex**

Externé odkazy
--------------

* Dokument: Rekonštrukcia Kultúrneho centra Panorex Nová Dubnica
* Plán revitalizácie Kina Panorex

| * z
* d
* u
Nová Dubnica |
| --- |
| Samospráva | 
* *Primátor:* Peter Marušinec (od 2010)
* *Mestské časti:* Kolačín

 |
| Geografia | 
* *Vodstvo:* Váh
* Kolačínsky potok

 |
| Dejiny | 
* Jiří Kroha

 |
| Pamiatky a stavby | Kultúrne centrum Panorex |
| Doprava | 
* *Prímestká:* SAD Trenčín
* *Cestná:* I/61
* D1

 |
| Školy | 
* Spojená škola – Gymnázium sv. Jána Bosca

 |
| Partnerské obce | 
* Slavičín
* Červený Kameň
* Pruské
* Dubna
* Cheb

 |